b"\n_START_ARTICLE_\nAntoni de Barnola i Verdaguer\n_START_SECTION_\nTraject\xc3\xb2ria\n_START_PARAGRAPH_\nFill d'una fam\xc3\xadlia de grans propietaris d'Osona, el 1881 era un dels membres de la junta de l'Institut Agr\xc3\xadcola Catal\xc3\xa0 de Sant Isidre (IACSI), del qual el seu pare n'havia estat un dels fundadors. Durant un temps va presidir la secci\xc3\xb3 d'agricultura de l'Ateneu Catal\xc3\xa0. El 1876 va ser un dels fundadors de la Uni\xc3\xb3 Barcelonesa de les Classes Productores._NEWLINE_Fou directiu d'empreses com la Sociedad Vin\xc3\xadcola de la Corona de Arag\xc3\xb3n i de bancs com el Banco Vitalicio de Catalu\xc3\xb1a i el Banco Universal. _NEWLINE_Pol\xc3\xadticament, durant el sexenni democr\xc3\xa0tic fou membre de la Lliga d'Ordre Social. Quan s'impos\xc3\xa0 la restauraci\xc3\xb3 borb\xc3\xb2nica es va fer del Partit Conservador i va rebre el nomenament com a regidor de l'ajuntament de Barcelona el 1875. M\xc3\xa9s endavant fou elegit diputat per Castellter\xc3\xa7ol a les eleccions generals espanyoles de 1879 i altre cop a les eleccions del 1884, desenvolupant molt poca activitat parlament\xc3\xa0ria i votant sempre amb els conservadors."